การใช้ประโยชน์จากข้อมูลเครดิตบูโร... เวลานี้ไม่ได้มีแต่สถาบันการเงินนะครับ
ในวันนี้ผมอยากจะขอเล่าถึงพัฒนาการที่สำคัญในระบบการบริหารความเสี่ยงในการให้กู้ยืม
29 ก.พ. 2559

โดย...สุรพล โอภาสเสถียร
ในวันนี้ผมอยากจะขอเล่าถึงพัฒนาการที่สำคัญในระบบการบริหารความเสี่ยงในการให้กู้ยืม การป้องกันความเสียหายในด้านสินเชื่อของระบบเศรษฐกิจไทย ผ่านการใช้ข้อมูลเครดิตบูโรที่มีข้อมูลครอบคลุมกว่า 23 ล้านลูกหนี้ที่เป็นบุคคลธรรมดา และอีกกว่า 2.6 แสนนิติบุคคล เพราะเวลานี้เครดิตบูโรมีสถาบันการเงินมาเป็นสมาชิกแล้ว 87 แห่ง ประกอบด้วย ธนาคารพาณิชย์ 19 แห่ง ธนาคารเฉพาะกิจของรัฐ 5 แห่ง สถาบันการเงินประเภทนันแบงก์ 14 แห่ง บริษัทเช่าซื้อ ลีสซิ่ง 42 แห่ง และอื่นๆ อีก 7 แห่ง เครดิตบูโรในช่วงต้นปี 2559 ได้มีโอกาสต้อนรับสมาชิกใหม่ถอดด้ามอีก 2 แห่ง คือ การเคหะแห่งชาติ และสหกรณ์อิบนูอัฟฟาน (ชื่อเต็มๆ คือ สหกรณ์อิสลาม อิบนูอัฟฟาน)
เราลองมาฟังความเห็นของผู้บริหารของทั้งสองสถาบันที่มีต่อเรื่องนี้กันนะครับ 
การเคหะแห่งชาติ : วันที่ 19 ก.พ. 2559 อุบลวรรณ สืบยุบล รักษาการแทนผู้ว่าการการเคหะแห่งชาติ กล่าวถึงการเข้ามาเป็นสมาชิกเครดิตบูโรในครั้งนี้ว่า “การเคหะแห่งชาติมีหน้าที่หลักในการพัฒนาที่อยู่อาศัยให้ประชาชนทั่วทุกภาคของประเทศ ปัจจุบันนี้มีโครงการที่อยู่ในความดูแลมากกว่า 6 แสนหน่วย จากภาระหน้าที่ดังกล่าวจำเป็นอย่างยิ่งที่การเคหะแห่งชาติต้องทำงานให้รวดเร็ว เพื่อให้เกิดประโยชน์สูงสุดแก่ลูกค้า จึงได้สมัครเข้าเป็นสมาชิกเครดิตบูโรเพื่อจัดส่งข้อมูลลูกหนี้ของการเคหะแห่งชาติ ให้เครดิตบูโรจัดเก็บ รักษา ประมวลผลข้อมูลเกี่ยวกับประวัติการกู้เงิน ประวัติการชำระและการค้างชำระ เพื่อให้สถาบันการเงินที่เป็นสมาชิกเครดิตบูโรนำไปใช้ในการวิเคราะห์หรืออนุมัติสินเชื่อ ภายหลังจากการลงนามแล้ว การเคหะแห่งชาติจะส่งข้อมูลลูกหนี้เช่าซื้อโครงการบ้านเอื้ออาทรและโครงการเคหะชุมชนจำนวน 31,123 ราย ให้เครดิตบูโร และการเข้าเป็นสมาชิกในครั้งนี้จะส่งผลให้การเคหะแห่งชาติสามารถลดอัตราหนี้ค้างชำระ และป้องกันไม่ให้เกิดหนี้ที่ไม่ก่อให้เกิดรายได้เพิ่มมากขึ้น ทั้งยังเป็นการสร้างวินัยให้กับลูกค้าสามารถถ่ายทอดความรู้ทางการเงิน การบริหารการเงิน และชุดความรู้ที่เหมาะสมกับคนไทยที่เป็นลูกค้าการเคหะแห่งชาติ เพื่อให้ท่านเหล่านั้นมีประวัติการชำระเงินที่ดีอย่างสม่ำเสมออีกด้วย”
สหกรณ์อิบนูอัฟฟาน : วันที่ 25 ก.พ. 2559 : สหกรณ์อิสลาม อิบนูอัฟฟาน ได้ลงนามการเป็นสมาชิกเครดิตบูโร ด้วยเหตุที่ว่าคณะกรรมการคุ้มครองข้อมูลเครดิตได้ออกประกาศให้สหกรณ์และชุมนุมสหกรณ์สามารถสมัครเป็นสมาชิกเครดิตบูโรได้ และทำหนังสือไปยังกลุ่มสหกรณ์ออมทรัพย์ที่มีขีดความสามารถสูงกว่า 150 ราย ที่มีสมาชิกตั้งแต่ 5,000 รายขึ้นไป เพื่อเชิญเป็นสมาชิกเครดิตบูโร ซึ่งมีสหกรณ์สอบถามยังเครดิตบูโรกว่า 130 ราย และยื่นใบสมัครเป็นสมาชิกเครดิตบูโรแล้ว 6 ราย โดยสหกรณ์อิบนูอัฟฟานถือว่าเป็นสหกรณ์ออมทรัพย์อิสลามของไทยรายแรกที่ลงนามเป็นสมาชิกเครดิตบูโร เพื่อเป็นต้นแบบให้กับสหกรณ์ออมทรัพย์อิสลามที่สนใจ โดยผ่านขั้นตอนในการเตรียมความพร้อมด้านเทคโนโลยีสารสนเทศและด้านการปฏิบัติงานเรียบร้อยแล้ว นำความภาคภูมิใจในความก้าวหน้าครั้งนี้มายัง ผศ.ดร.วรวิทย์ บารู ประธานกรรมการ สหกรณ์อิบนูอัฟฟาน และสุรีรัตน์ ลัคนานิตย์ ผู้อำนวยการอาวุโส และสัญญา จันทวดี ผู้อำนวยการธนาคารแห่งประเทศไทย สำนักงานภาคใต้ ที่ได้ให้เกียรติมาเป็นสักขีพยานในการลงนามที่ อ.หาดใหญ่ จ.สงขลา เป็นอย่างยิ่ง 
ผมคงไม่มีอะไรจะกล่าว นอกจากจะเรียนกับท่านผู้อ่านว่า การเข้าเป็นสมาชิกเครดิตบูโรในครั้งนี้ของทั้งสองสถาบัน จะจุดประกายของการยกระดับการบริหารความเสี่ยงของหน่วยงานของรัฐบาลและสหกรณ์ออมทรัพย์ให้มีความเข้มแข็ง มีความมั่นคงและเป็นมาตรฐานเทียบได้กับสถาบันการเงินชั้นในระบบการเงินไทย ตลอดจนจะเป็นการส่งสัญญาณของการปฏิรูปองค์กรและระบบการเงินบนพื้นฐานของความสมัครใจเป็นสำคัญ